कमल सिंह

चार वर्षांपूर्वी 17 वर्षांचा कमल सिंह एकीकडे त्यांचं शिक्षण पूर्ण करत होता आणि त्याचवेळी दुसरीकडे बॅले डान्सचे क्लासही करत होता. कमल सिंह आता 21 वर्षांचा आहे.

बॅले डान्सला करिअर म्हणून निवडणं हे सर्वसामान्य घरातल्या मुला-मुलींच्या आवाक्यातलं नसतं. त्यातल्या संधी आणि यश-अपयशांबाबत फारशी कुणाला माहितीही नसते. पण कमलनं यात केवळ त्याच्या कुटुंबालाच नव्हे, तर भारतीयांनाही अभिमान वाटेल, असं पाऊल ठेवलं आहे.

दिल्लीतल्या रिक्षाचालकाचा मुलगा असलेल्या कमल सिंह याची इंग्लिश नॅशनल बॅले स्कूलनं आपल्या प्रोफेशनल ट्रेनी प्रोग्रामसाठी निवड केलीय. अशी निवड झालेला कमल सिंह हा पहिला भारतीय आहे.

आता दिल्लीतल्या विकासपुरीपासून शेकडो किलोमीटर दूर असलेल्या चेल्सी इथं राहतो. विकासपुरीत आपलं बालपण घालवलेला कमलसिंह इथं त्याच्या इतर 12 विद्यार्थी मित्र-मैत्रिणींसोबत बॅटरसीच्या डान्स स्टुडिओत मास्क लावून आणि सोशल डिस्टन्सिंगचं पालन करत बेली डान्स करताना दिसतो.

कुठल्याही आंतरराष्ट्रीय बॅले कंपनीत काम करणं आणि तिथं प्रिंसिपलच्या पदापर्यंत पोहोचणं सर्वच विद्यार्थ्यांचं स्वप्न असतं. नूरेयेव आणि फॉन्टेयेन... आणखी 4000 वर्णांसाठी लेख सुरू ठेवा:
यांच्या पावलावर पाऊल ठेवत सर्व विद्यार्थी डान्स शिकण्याचा प्रयत्न करत असतात.

यंदा इंग्लिश नॅशनल बॅले स्कूलमध्ये तीन तरुणांना संधी मिळालीय. हे तिघेही अशा ठिकाणाहून आलेत, जिथे बॅले डान्सला करिअर म्हणून निवडणं अशक्यप्राय गोष्ट मानली जाऊ शकते.

दिल्लीतल्या विकासपुरीत राहणाऱ्या रिक्षाचालकाचा मुलगा असलेला कमल सिंह हा त्या तिघांपैकी एक आहे.

कमलला हे मनापासून वाटतं की, त्याचे शिक्षक अर्जेटिनातील डान्र फर्नांडो एग्विलेरो आणि बॉलीवुड स्टारच्या मदतीविना हे या क्षेत्रात पुढे जाणं शक्य नव्हतं.

'फी भरण्याएवढेही हातात पैसे नव्हते…'

"इंग्लिश नॅशनल बॅले स्कूलमध्ये निवड झाल्याचं कळल्यानंतर मला खूप आनंद झाला होता. मात्र, त्याचवेळी दु:खंही झालं, कारण मला माहित होतं की प्रवेश फी भरण्याएवढेही आपल्याकडे पैसे नाहीत," असं कमल सांगतो.

मात्र, पैशाची काळजी करण्यापेक्षा डान्सवर लक्ष केंद्रित कर असं त्याला शिक्षकांनी सांगितंल.

बॅलेच्या फ्री ट्रायल क्लाससाठी कमल दिल्लीस्थित एंपिरियल फर्नांडो बॅले कंपनीत गेला होता. त्याचवेळी फर्नांडो यांच्या लक्षात आलं की, कमलमध्ये प्रचंड क्षमता आहे.

मात्र, कमल बॅले डान्सच्या प्रशिक्षणाचा खर्च पेलू शकत नव्हता. त्यात त्याचं घरसुद्धा स्कूलपासून दूर होतं आणि तिथं पोहोचायला दोन तास लागत असत.

संसाराचा गाडा हाकण्यासाठी कमलचे वडील दोन-दोन नोकऱ्या करायचे. अशा स्थितीत बॅले डान्सचं ट्रेनिंग म्हणजे एखाद्या महाकाय गोष्टीपेक्षा कमी नव्हतं. प्रवेश फीची तजवीज करणंसुद्धा महाकठीण गोष्ट होती.

त्याचवेळी फर्नांडो यांनी पुढाकार घेत कमलच्या आई-वडिलांना समजावलं. एवढंच नव्हे, फर्नांडो यांनी कमलला दिल्लीतल्या आपल्या घरात राहण्यासाठी खोली दिली. तीन वर्षांपर्यंत मोफत प्रशिक्षण दिलं. त्यानंतर इंग्लिश नॅशनल बॅले स्कूलमध्ये जाण्यासाठी, तिथली प्रवेश फी आणि लंडनमध्ये राहण्यासाठीसुद्धा फर्नांडो यांनी मदतीचा हात पुढे केला.

लंडनच्या बॅलेस्कूलच्या वर्षभराच्या कोर्ससाठी 8 हजार पाऊंड म्हणजे भारतीय रुपयांत सांगायचे तर 7 लाख 87 हजार रुपये मोजावे लागतात. शिवाय, तिथं राहण्या-खाण्याचा खर्च आहेच. एवढी मोठी रक्कम गोळा करणं अर्थात कमलला शक्य नव्हत. मात्र, त्याच्या शिक्षक आणि विद्यार्थ्यांनी क्राऊड फंडिंगचा मार्ग अवलंबला.

कुणाल कपूर आणि ऋतिक रोशननंही केली मदत

कमलने Ketto या क्राऊंड फंडिंग प्लॅटफॉर्मची मदत घेतली. या प्लॅटफॉर्मचे सहसंस्थापक...